Zöld bíróságok - Környezettudatos igazságszolgáltatás - A Gyulai Törvényszék csatlakozott a „Föld órája” kezdeményezéshez | hírek | Jogi Fórum ﻿
2019.04. 4. Jogi Fórum / Gyulai Törvényszék
A figyelemfelhívó akció központjában a természet védelme és a fenntartható életmód támogatása, ösztönzése áll, amelyhez a világ számos országa csatlakozott. A 60 perc sötétség azt szimbolizálja, hogy mindannyiunk felelőssége, hogy elinduljunk a fenntarthatóság útján.
A környezettudatos gondolkodás, az energiahatékonyság növelése és a környezetvédelem a törvényszék által képviselt „Zöld bíróságok” elképzelés alapelemei, így a „Föld órája” kezdeményezés is illeszkedik a törekvéseinkhez. A Békés megyei bíróságok a szelektív hulladékgyűjtés bevezetésével, energiatakarékos – illetve harmadannyi CO2 kibocsátású – LED-világítás alkalmazására történő áttéréssel, épületszigeteléssel és fűtéskorszerűsítéssel törekszenek biztosítani a fenntartható energiagazdálkodást.
A Gyulai Törvényszék folyamatosan figyelemmel kíséri az energiahatékonyság javítását, a fenntartható energiafelhasználást elősegítő pályázati lehetőségeket. E területen a legújabb projektet a Gyulai Törvényszék épületén hamarosan kialakítandó napelempark jelenti, amely jelentős fejlődést hoz majd a megújuló energia hasznosítása terén.